ראול גלר

ראול גלר (נולד ב-23 בינואר 1936) הוא כדורגלן עבר ורופא ישראלי, מגדולי חלוצי בית"ר ירושלים בכל הזמנים ואורתופד מומחה.

חייו המוקדמים 
גלר נולד בקיוואמבה שבפרו, והיה חניך תנועות הנוער "בית"ר" ו"הנוער הציוני" המקומיות. אביו מרכוס (מרדכי) גלר היה כדורגלן ידוע בפולין והיגר לפרו עוד לפני מלחמת העולם השנייה, שם התחתן עם בחורה מקומית. עוד מגיל צעיר הראה כישרון גדול למשחק הכדורגל, ובגיל 13 הצטרף לקבוצת דפורטיבו מוניסיפל שם הגיע אל קבוצת הבוגרים כשהוא בן 17 בלבד. כשהיה בן 24, עבר לפורבניר מירפלוריס, הצטיין בה כחלוץ וזכה לכינוי "המפציץ היהודי". יכולתו הגבוהה זיכתה אותו בזימון לנבחרת פרו, עימה נסע למשחקי אליפות דרום אמריקה בכדורגל 1964 (כיום קופה אמריקה) בארגנטינה, אך בגלל שנפצע לא הספיק לשחק בנבחרת. במקביל סיים גלר את לימודי הרפואה שלו בתחום האורתופדיה, והתכוון להתחיל בהתמחות בשיקגו. אלא שבמפגש מקרי עם שליח בית"ר ירושלים שהגיע לביקור בפרו (אבי פדרמן), שוכנע גלר לעשות "עלייה".

עלייה וקריירה בבית"ר 
בינואר 1965 הצטרף לבית"ר, ששיחקה אז בליגת המשנה, והתאכזב מרמת הכדורגל בישראל לדבריו. אך כבר במשחקו הראשון בקבוצה, כבש צמד וחיש מהר הפך לאחד מהבולטים והפופולריים שבשחקני הקבוצה. 
כותרות העיתונים עשו מטעמים מתואר הד"ר שלו: "איזה קילר דוקטור גילר", "הדוקטור הביא תרופה לבית"ר", "רופא ואליל". למרות תואר ה"דוקטור" הלא שיגרתי לכדורגלן (הוא נחשב עד היום לרופא היחידי ששיחק בליגה הישראלית) הצטייר גלר בתקשורת כטיפוס צנוע, חביב וביישן.

היה זה עיתונאי הספורט מאיר גבאי ששיבש בכוונה, את שמו של גלר ל "גילר" (בכותרת מאמרו "גילר הקילר!"). השיבוש "גילר" השתרש ונתפס בתודעה הציבורית, כשגם ביציעים היו קוראים לו האוהדים "גילר! גילר!".

לאחר שסיים את ההתמחות והפך לאורתופד מנתח נאלץ לשלב את קריירת הכדורגל עם הרפואה ולא פעם הגיע מאוחר למשחקים בגלל משמרות בבית החולים.
גלר נחשב, עד לעלייתם של אורי מלמיליאן ודני נוימן, לשחקן המקצוען והטכני ביותר ששיחק בקבוצה הירושלמית. בסך הכול הוא הבקיע במדי בית"ר 87 שערים, והיה הכוכב הגדול בעונת העלייה של הקבוצה לליגה הראשונה (), אז כבש 44 שערים כשבאמתחתו 3 שלושערים בעונה.

ב-1970 הוא פרש ממשחק פעיל, לטובת עבודה במחלקה האורתופדית של בית החולים הדסה עין כרם. ב-1971 הוא חזר ללבוש שוב את מדי הקבוצה, על פי בקשת המאמן, סמואל רזניק שחשש מירידת ליגה וחיפש חיזוק באופן מיידי ובהול.
לאחר סיום עונה זו בה סייע לבית"ר להישאר בליגה, תלה גלר סופית את הנעליים ופרש מעולם הכדורגל כשהוא בן 35.

לאחר הפרישה
מאז פרישתו מהכדורגל, עובד גלר כרופא אורתופד מומחה. הוא גם שחקן טניס מצטיין ומגיל 35 זכה מספר פעמים באליפות ישראל לגילו.
גלר הוא השחקן היחידי בהיסטוריית הכדורגל הישראלי שתפקד גם כרופא בנוסף להיותו שחקן פעיל.

קישורים חיצוניים 

 "ד"ר ראול גלר - המפציץ היהודי", אתר בית"ר.נט
 
 

כדורגלנים פרואנים
כדורגלנים ישראלים
חלוצי כדורגל ישראלים
חלוצי כדורגל פרואנים
כדורגלני דפורטיבו מוניסיפל
כדורגלני בית"ר ירושלים
כדורגלנים יהודים
ישראלים ילידי פרו
עולים בשנות ה-1960
אורתופדים ישראלים
סגל מרכז רפואי הדסה
ירושלים: רופאים
ישראלים שנולדו ב-1936